SL
C 314/8
Uradni list Evropske unije
4.9.2023
Pritožba, ki jo je SN vložila 12. julija 2023 zoper sodbo Splošnega sodišča (peti senat) z dne 3. maja 2023 v zadevi T-249/21, SN/Parlament (Zadeva C-430/23 P) (2023/C 314/11) Jezik postopka: angleščina Stranki Pritožnica: SN (zastopnik: P. Eleftheriadis, Barrister) Druga stranka v postopku: Evropski parlament Predlogi Pritožnica Sodišču predlaga, naj: — delno razveljavi sodbo petega senata Splošnega sodišča Evropske unije z dne 3. maja 2023 v zadevi T-249/21, SN/Evropski parlament, in sicer v delu, v katerem se s to sodbo potrjuje delna veljavnost sklepa generalnega sekretarja Evropskega parlamenta z dne 21. decembra 2020 glede SN in obvestilo o dolgovanem znesku št.
7010000021 v višini 196 199,84 EUR z dne 15. januarja 2021, naslovljeno na SN, — v celoti razglasi za ničen sklep generalnega sekretarja Evropskega parlamenta z dne 21. decembra 2020 glede SN, — v celoti razglasi za nično obvestilo o dolgovanem znesku št.
7010000021 v višini 196 199,84 EUR z dne 15. januarja 2021, naslovljeno na SN, — Evropskemu parlamentu naloži plačilo stroškov pritožnice v tem postopku, vključno s stroški, ki so nastali pred tem Sodiščem in Splošnim sodiščem.
Pritožbeni razlogi in bistvene trditve 1.
Neuporaba merila „védenja“ iz člena 137 PZDU (1): Splošno sodišče je kršilo pravo Unije, ker ni upoštevalo, da je izterjava parlamentarnega nadomestila iz naslova parlamentarne pomoči s strani poslanca predmet merila „védenja“ iz člena 137 PZDU in člena 85 kadrovskih predpisov, ki zahtevata, da prejemnik plačila v okviru parlamentarne pomoči dejansko ve ali predpostavlja, da za to nadomestilo ni bilo podlage. 2.
Neuporaba pravega pomena člena 33 izvedbenih ukrepov (2): Splošno sodišče je kršilo pravo Unije, ker ni pravilno uporabilo členov 33 in 68 izvedbenih ukrepov, ki zahtevata, da je izplačilo parlamentarnega nadomestila parlamentarnemu pomočniku plača in ne plačilo za opravljene storitve, tako da to plačilo postane „neupravičeno“ po pravu Unije le takrat, kadar plačilo ni dolgovano na podlagi določb iz pogodbe o zaposlitvi, v skladu z običajnimi pogoji zaposlitve parlamentarnih pomočnikov. 3.
Neuspešna zaščita pravice poslanca do svobode in neodvisnosti: Splošno sodišče je kršilo pravo Unije, ker ni zadostno zaščitilo pravice poslancev do svobode in neodvisnosti (člena 2 in 21(2) Statuta poslancev Evropskega parlamenta), in sicer z uvedbo sistema objektivne odgovornosti za nenamerne napake, ki je tako nepredvidljiv in tako zapleten, da ni združljiv s pravico poslancev do svobode in neodvisnosti.
(1) (2)
Pogoji za zaposlitev drugih uslužbencev Evropske gospodarske skupnosti in Evropske skupnosti za atomsko energijo (UL 1962, 45, str. 1385).
Sklep predsedstva Evropskega parlamenta z dne 19. maja in 9. julija 2008 o izvedbenih ukrepih v zvezi s Statutom poslancev Evropskega parlamenta (UL 2009, C 159, str.
1).